AIT โชว์กำไร พุ่ง 24.06%
รายได้-กำไร AIT ปี 53 ทำสถิติสูงสุดใหม่&nbsp;&nbsp; กำไรสุทธิสูงกว่าปีก่อน 24.06 % บอร์ดไฟเขียวอนุมัติจ่ายเงินปันผลครึ่งปีหลัง หุ้นละ 3 บาท รวมจ่ายปันผลทั้งปีหุ้นละ 4.5 บาท
22 ก.พ. 2554

รายได้-กำไร AIT ปี 53 ทำสถิติสูงสุดใหม่   กำไรสุทธิสูงกว่าปีก่อน 24.06 % บอร์ดไฟเขียวอนุมัติจ่ายเงินปันผลครึ่งปีหลัง หุ้นละ 3 บาท รวมจ่ายปันผลทั้งปีหุ้นละ 4.5 บาท 
นายศิริพงษ์ อุ่นทรพันธุ์ ประธานกรรมการบริหารและกรรมการผู้จัดการใหญ่ บริษัท แอ็ดวานซ์อินฟอร์เมชั่นเทคโนโลยี จำกัด (มหาชน) หรือ AIT เปิดเผยถึงผลประกอบการปี 2553 (มกราคม - ธันวาคม 2553) ว่า บริษัทฯ มีรายได้รวมทั้งสิ้นจากงบเฉพาะกิจการ 4,565.31 ล้านบาท เพิ่มขึ้น 17.77% จากปี 2552 ซึ่งมีรายได้ 3,876.51 ล้านบาท โดยมีกำไรสุทธิจากงบเฉพาะกิจการ 385.87 ล้านบาท เพิ่มขึ้น 24.06 % เมื่อเทียบกับปีที่ผ่านมาที่มีกำไรสุทธิ 311.04 ล้านบาท 
“ผลการดำเนินงานปี 53 ถือเป็นตัวเลขที่สูงสุดในประวัติศาสตร์ของบริษัทฯ ทำลายสถิติเดิมเมื่อปี 2552 และยังสามารถทำรายได้เกินกว่าเป้าหมายที่ตั้งไว้ 4,000 ล้านบาท สะท้อนให้เห็นว่า กลยุทธ์การทำธุรกิจของบริษัทฯ นั้นถูกต้องแล้ว เราพยายามรักษาและพัฒนาคุณภาพการให้บริการกับลูกค้าเดิม รวมทั้งการควบคุมต้นทุนอย่างมีประสิทธิภาพ เพื่อให้สามารถแข่งขันราคากับรายอื่นได้ในการประมูลงานของรัฐและรัฐวิสาหกิจ รวมทั้งการแสวงหาลูกค้ารายใหม่ๆ เพื่อขยายฐานธุรกิจอย่างต่อเนื่อง สำหรับเป้าหมายปี 2554 นั้น เมื่อพิจารณาจากงานในมือซึ่งขณะนี้มีอยู่ประมาณ 2,000 ล้านบาท และพิจารณาจากศักยภาพในการรับงานใหม่แล้ว ทำให้บริษัทฯ ตั้งเป้ารายได้ในปีนี้ไว้ที่ 5,000 ล้านบาท” นายศิริพงษ์กล่าว
นายศิริพงษ์ กล่าวด้วยว่า ในปี 2554 นี้ ตลาดด้านการสื่อสารโทรคมนาคมและเทคโนโลยีสารสนเทศ ยังมีการเติบโตอย่างต่อเนื่อง โดยคาดว่าจะมีเม็ดเงินลงทุนจากทั้งภาครัฐและเอกชนไม่ต่ำกว่า 6.5 หมื่นล้านบาท นอกจากนี้ บริษัทฯ ยังให้ความสำคัญกับการเพิ่มรายได้จากงานบริการ ซึ่งจะเป็นการรับรู้รายได้ที่สม่ำเสมอทุกๆ เดือน 
ประธานกรรมการบริหารและกรรมการผู้จัดการใหญ่ AIT กล่าวด้วยว่า จากผลการดำเนินงานดังกล่าว ที่ประชุมคณะกรรมการบริษัทฯ มีมติจ่ายเงินปันผลครึ่งปีหลังของปี 2553 (มิถุนายน-ธันวาคม 2553) ในอัตราหุ้นละ 3 บาท หลังจากบริษัทฯ ได้จ่ายเงินปันผลระหว่างกาลไปแล้วในอัตราหุ้นละ 1.50 บาท โดยรวมแล้วบริษัทฯ ได้จ่ายเงินปันผลให้กับผู้ถือหุ้นทั้งปี 2553 หุ้นละ 4.5 บาท หรือคิดเป็น74.14% ของกำไรสุทธิ โดยบริษัทฯ กำหนดปิดสมุดทะเบียนพักการโอนหุ้นเพื่อสิทธิรับเงินปันผลในวันที่ 22 เมษายน 2554 สำหรับผู้ที่ถือใบสำคัญแสดงสิทธิที่จะซื้อหุ้นสามัญแก่ผู้ถือหุ้นเดิม(AIT-W1) สามารถใช้สิทธิได้ในวันที่ 31 มีนาคม 2554 ในราคา 16.50 บาทต่อหุ้น และยังสามารถมีสิทธิรับเงินปันผลได้ตามดังกล่าว ซึ่งเงินปันผลนี้จะมีการนำเสนอต่อการประชุมสามัญผู้ถือหุ้นในวันที่ 8 เมษายน 2554 และหากได้รับการอนุมัติจากผู้ถือหุ้นบริษัทฯจะดำเนินการจ่ายเงินปันผลในวันที่ 6 พฤษภาคม 2554